KOMMISSIONENS FORORDNING (EF) Nr. 2636/95 af 13. november 1995 om fastsættelse af betingelserne for at give den særlige anerkendelse og yde finansiel støtte til producentorganisationer i fiskerisektoren med henblik på at forbedre kvaliteten af deres produktion

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3759/92 af 17. december 1992 om den fælles markedsordning for fiskerivarer og akvakulturprodukter (1), senest ændret ved forordning (EF) nr. 3318/94 (2), særlig artikel 7a, stk. 4 og artikel 7b, stk. 4, og

ud fra følgende betragtninger:

Ifølge artikel 7a i forordning (EØF) nr. 3759/92 kan der gives en særlig anerkendelse til producentorganisationer, der iværksætter en plan for forbedring af kvaliteten og afsætningen af deres varer; der bør fastsættes nærmere bestemmelser for at give og tilbagekalde en sådan særlig anerkendelse;

den særlige anerkendelse kan kun gives til anerkendte producentorganisationer som defineret i artikel 4 i forordning (EØF) nr. 3759/92;

det bør fastsættes, hvilke oplysninger producentorganisationerne skal indsende, og visse aspekter i proceduren for at give og tilbagekalde den særlige anerkendelse bør præciseres;

i artikel 7b i nævnte forordning er det fastsat, at medlemsstaterne kan yde støtte til de producentorganisationer, der har opnået den særlige anerkendelse; visse elementer, der indgår i beregningen i denne støtte, bør præciseres, og der bør fastsættes nærmere bestemmelser for finansiering af støtten gennem det finansielle instrument til udvikling af fiskeriet;

de i denne forordning fastsatte foranstaltninger er i overensstemmelse med udtalelse fra Forvaltningskomtiéen for Fiskerivarer -

UDSTEDT FØLGENDE FORORDNING:

Artikel 1

I denne forordning fastsættes der gennemførelsesbestemmelser for:

- den særlige anerkendelse af producentorganisationer, der er omhandlet i artikel 7a i forordning (EØF) nr. 3759/92, og

- finansiel støtte til de producentorganisationer, der har opnået den særlige anerkendelse, i henhold til artikel 7b i samme forordning, i det følgende benævnt »grundforordningen«.

Artikel 2

1. Den særlige anerkendelse, som er omhandlet i artikel 7a, stk. 1, i grundforordningen, kan kun gives til producentorganisationer, der er anerkendt i overensstemmelse med artikel 4 i grundforordningen.

2. En medlemsstats tilbagekaldelse af anerkendelsen af en producentorganisation i henhold til bestemmelserne i artikel 4 i Rådets forordning (EØF) nr. 105/76 (3) medfører, at den særlige anerkendelse, som denne producentorganisation eventuelt har fået, også tilbagekaldes.

Artikel 3

1. Den særlige anerkendelse af en producentorganisation tilbagekaldes, når de i artikel 7a nævnte betingelser ikke længere opfyldes, eller når anerkendelsen beror på fejlagtige oplysninger.

2. Hvis en producentorganisation ikke overholder sine forpligtelser eller undlader at meddele medlemsstaten de nødvendige oplysninger til kontrol af dens aktiviteter, kan medlemsstaten afslå eller tilbagekalde den særlige anerkendelse.

3. Den særlige anerkendelse tilbagekaldes med tilbagevirkende kraft, hvis organisationen har opnået eller anvender anerkendelsen på svigagtig måde. I så fald tilbagekræver medlemsstaten enhver støtte, der er ydet i henhold til artikel 7b i grundforordningen.

Artikel 4

Enhver producentorganisation, der ansøger om den særlige anerkendelse, meddeler den pågældende medlemsstats myndigheder:

a) en liste over varer, der afsættes af organisationen selv eller af dennes medlemmer ifølge fælles regler fastsat af organisationen, og som er omfattet af planen for forbedring af kvalitet og afsætning

b) en detaljeret plan for forbedring af kvaliteten og afsætningen af de pågældende varer; denne plan skal i det mindste omfatte en udtømmende beskrivelse af:

- formålene med planen

- de foranstaltninger og de midler, som vil blive iværksat på hvert produktions- og afsætningsled (opbevaring om bord, aktiviteter i forbindelse med losning og transport, engros- og detailhandel osv.) for at forbedre kvaliteten og afsætningen af varerne

- innovative elementer, der eventuelt indgår i foreslåede foranstaltninger

- en permanent evaluerings- og kontrolordning til sikring af, at planen svarer til de fastsatte mål

c) budgetoverslag over gennemførelse af planen i løbet af tre år.

Artikel 5

1. Senest 30 dage efter modtagelsen af en plan indgivet af en producentorganisation meddeler medlemsstaten Kommissionen en fuldstændig kopi af denne plan.

Hvis Kommissionen forkaster planen inden for den frist, der er angivet i artikel 7a, stk. 3, i grundforordningen, kan medlemsstaten ikke give den særlige anerkendelse til den producentorganisation, som har indgivet planen.

Hvis Kommissionen anmoder om ændringer af en plan, kan den pågældende medlemsstat godkende planen og give den særlige anerkendelse, for så vidt som de ønskede ændringer er effektueret.

2. Senest 30 dage efter udløbet af den frist, der er angivet i artikel 7a, stk. 3, i grundforordningen, giver medlemsstaten skriftligt producentorganisationen meddelelse om sin beslutning. I tilfælde af afslag på anerkendelsen skal medlemsstatens beslutning være begrundet.

3. Hvis medlemsstaten har til hensigt at tilbagekalde den særlige anerkendelse, skal den meddele producentorganisationen dette og motiverne herfor mindst to uger inden tilbagekaldelsen af den særlige anerkendelse.

4. Medlemsstaten meddeler inden for en frist på to måneder Kommissionen alle beslutninger om at give, tilbagekalde eller afslå særlig anerkendelse af en producentorganisation.

Artikel 6

1. Ved beregningen af den støtte, der er omhandlet i artikel 7b, stk. 2, i grundforordningen, tages der hensyn til den omsætning ved første salg, der i det år, for hvilket der ansøges om støtte, er resultatet af producentorganisationens afsætning af de varer, som planen for forbedring af kvalitet og afsætning vedrører. I dette øjemed fører organisationen særskilt regnskab for de varer, der omfattes af planen.

2. Artikel 1, stk. 1, litra c) og e), i Kommissionens forordning (EØF) nr. 1452/83 (4) om definition af administrationsomkostningerne for fiskeriets producentorganisationer anvendes tilsvarende ved beregningen af maksimumsbeløbet for den støtte, der er omhandlet i artikel 7b, stk. 2, i grundforordningen, for så vidt som det klart fremgår af et særskilt regnskab, at de pågældende udgifter er afholdt til gennemførelse af planen.

Artikel 7

1. Ansøgninger om finansiering skal vedrøre udgifter, som medlemsstaterne har afholdt i løbet af et kalenderår, og indgives til Kommissionen en gang om året inden den 1. maj det påfølgende år.

2. Kommissionen træffer beslutning om disse ansøgninger i en eller flere omgange.

3. Bestemmelserne vedrørende de oplysninger, som finansieringsansøgningerne fra medlemsstaterne skal indeholde, deres præsentationsform og de bilag, som den pågældende medlemsstat skal indsende til Kommissionen, vedtages efter proceduren i artikel 8 i Rådets forordning (EØF) nr. 2080/93 om gennemførelsesbestemmelser til Rådets forordning (EØF) nr. 2052/88 for så vidt angår det finansielle instrument til udvikling af fiskeriet (5).

Artikel 8

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. november 1995.

På Kommissionens vegne

Emma BONINO

Medlem af Kommissionen

(1) EFT nr. L 388 af 31. 12. 1992, s. 1.

(2) EFT nr. L 350 af 31. 12. 1994, s. 15.

(3) EFT nr. L 20 af 28. 1. 1976, s. 39.

(4) EFT nr. L 149 af 7. 6. 1983, s. 5.

(5) EFT nr. L 193 af 31. 7. 1993, s. 1.